Hooglied 3 Week vanaf 6 Mei 2012 » Somerstrand Gemeente
Hooglied 3 Week vanaf 6 Mei 2012
Ons het die laaste paar weke Prediker gelees. Vertel vir mekaar wat dit vir julle beteken het – wat wil jy graag onthou van wat jy by Prediker geleer het?
Lees Hooglied 3:6-11 uit Die Bybel vir Almal
"Wie is dit wat daar uit die woestyn kom soos 'n rookwolk? 'n Mens kan die mirre en die wierook ruik, en al die goed wat lekker ruik wat die handelaars verkoop. [Mirre: 'n Boom se gom, dit ruik lekker. Mense het wyn met mirre gemeng en hulle het dit gedrink om pyn minder te maak. Wierook: Wierook is 'n soort gom van 'n boom. Die priesters het wierook en speserye gemeng en dit gebrand om wierook-offers te wees wat lekker ruik.] Kyk, dit is die dra-stoel van koning Salomo! Daar is 60 spesiale manne rondom die dra-stoel, dit is 60 van die spesiale manne van Israel. Elke man het 'n swaard, hy weet hoe om oorlog te maak, elke man dra sy swaard langs sy heup, elke man is gereed vir die gevaarlike dinge in die nag. Koning Salomo het sy troon laat maak van hout uit die Libanon-berg. Die pote van die troon is van silwer, die rug is van goud, en die kussing is van pers wol. Die vroue van Jerusalem het die kussing geborduur, want hulle is lief vir die koning.
Vroue van Sion, julle moet kom kyk na koning Salomo, hy dra die kroon wat sy ma op sy kop gesit het die dag toe hy getrou het, die dag toe hy baie bly was."
Hooglied is 'n gedig. Vertel gou eers vir mekaar wat 'n gedig is.
Hierdie is heel spesifiek 'n liefdesgedig. In Hooglied beskryf 'n vrou haar droom en ervaring van die liefde.
Gee kans dat Mamma en Pappa vertel hoe hulle ontmoet het en hoe Pappa vir Mamma geval het.
Omdat Hooglied in die Bybel is, weet ons dat liefde vir God baie belangrik is. God wil graag hê dat mense verlief moet wees en die lewe saam moet geniet.